Universis presentes literas inspecturis, frater P. de Longavilla, Rotomagensis diœcesis, frater G. de Boniaco, Autissiodorensis diœcesis, frater Hugo de Curtiniaco, frater Jacobus beate Marie de Portu sancti Leonis, Senonensis, frater Symon de Joigniaco, Senonensis diœcesis, et frater Petrus de Brena, Suessionensis diœcesis, priores humiles ordinis Cluniacensis, salutem in domino sempiternam. Quoniam per ea que in literis inseruntur successores a predecessoribus melius instruuntur, cum per hominum labilem memoriam multorum jura sepe contingat deperire, ne futuris temporibus super provisione facienda de priore in Charitatis ecclesia cum ipsam vacare contigerit, oriatur materia questionis, presentibus et futuris volumus non latere quod anno Domini millesimo ducentesimo septuagesimo quinto, secundum stilum Romane curie et quarto secundum quod sibi consuetum est in partibus gallicanis, die mercurii, ante ramos palmarum, mense aprili, vacante dicta Charitatis ecclesia per mortem felicis recordationis reverendi patris Milonis, quondam prioris dicti loci, constituti in presentia reverendi patris ac domini Ivonis, Dei gratia abbatis Cluniacensis, de Conada et de Montigniaco priores, ac infirmarius et subcellerarius de Charitate, procuratores et nuncii speciales, cum literis procuratoriis venerabilium et religiosorum virorum supprioris et conventus de Charitate, ad nominandum et postulandum priorem, secundum consuetudinem dicte ecclesie Charitatis, ad dictum dominum abbatem specialiter destinati, nobis presentibus videntibus et vocatis a dicto domino abbate ad ea que sequuntur audienda. Nominaverunt dicto domino abbati dicti procuratores, vice et nomine dictorum supprioris et conventus, et pro ipsis, tres personas, videlicet Symonem priorem de Conciaco, nos de Longavilla et de Boniaco priores, humiliter supplicantes, ut alterum istorum trium quem crediderit esse dicte ecclesie Charitatis idoneum et utilem, preficeret in priorem, et de ipso dicte ecclesie provideret, secundum consuetudinem retroactis temporibus observatam et obtentam. Sicut ait sapiens: «Omnia fac cum consilio et non penitebis» dictus dominus abbas habito consilio cum peritis, ut ipsemet retulit viva voce dictorum procuratorum nominationi et votis annuens, domnum priorem de Conciaco, tunc etiam camerarium Cluniacensem, in priorem Charitatis concessit eisdem, secundum formam nominationis eorumdem in quem dicti procuratores, tanquam in nominatum ab eis authoritate commissa a dictis suppriore et conventu ac eorum vice et nomine consenserunt, et eum in priorem receperunt. Que autem vidimus, audivimus et revera esse scimus, scriptis redigi fecimus, ut futuris memorie habeatur. In cujus rei testimonium sigilla nostra una cum sigillis dictorum procuratorum presentibus literis duximus apponenda. Datum anno, die et mense predictis.